ai4bharat/Pralekha huggingface dataset:
வடகிழக்குப் பகுதி வளர்ச்சி அமைச்சகம்
வாழ்வாதார பிரச்சனைகளுக்குத் தீர்வுகாண மூங்கில் வள மேம்பாடு குறித்த ஒருவார கால பயிற்சி வகுப்பு
அசாம் மாநிலம் ஜோர்ஹாட்டில் மத்திய அரசின் சுற்றுச்சூழல், வனம் மற்றும் பருவநிலை மாற்ற அமைச்சகத்தின் உதவியுடன் வாழ்வாதார பிரச்சனைகளுக்குத் தீர்வுகாண மூங்கில் வள மேம்பாடு குறித்த ஒருவார கால பயிற்சி வகுப்புக்கு ஏற்பாடு செய்யப்பட்டுள்ளது. இந்திய வனச்சேவை அதிகாரிகளுக்கான இந்த வகுப்பிற்கு மழைக்காடுகள் ஆராய்ச்சி நிறுவனம்  ஏற்பாடு செய்துள்ளது. இதில், " மூங்கில் குறித்த பிரச்சாரம், சாகுபடி, நிர்வாகம்" என்ற தலைப்பில் வடகிழக்கு பிரம்பு மற்றும் மூங்கில் வளர்ச்சிக் கௌன்சில் ஆலோசகர் டாக்டர் டி.சி.புயான் உரையாற்றினார்.
உள்துறை அமைச்சகம்
மத்திய உள்துறை அமைச்சர் திரு அமித் ஷா தலைமையிலான உயர்மட்டக் குழு, தமிழகம் உள்ளிட்ட 5 மாநிலங்கள் மற்றும் ஒரு யூனியன் பிரதேசத்திற்கு கூடுதல் மத்திய நிதி உதவியாக ரூ.1,682.11 கோடி வழங்க ஒப்புதல்
தமிழ்நாட்டிற்கு ரூ.352.85 கோடி ஒதுக்கீடு
புதுச்சேரிக்கு ரூ. 17.86 கோடி ஒதுக்கீடு
2021-ம் ஆண்டில் வெள்ளப்பெருக்கு/நிலநடுக்கத்தால் பாதிக்கப்பட்ட தமிழகம் உள்ளிட்ட 5 மாநிலங்கள் மற்றும் புதுச்சேரி யூனியன் பிரதேசத்திற்கு, தேசிய பேரிடர் நிவாரண நிதியத்தில் இருந்து கூடுதல் மத்திய நிதியுதவி வழங்க மத்திய உள்துறை அமைச்சர் திரு அமித்ஷா தலைமையிலான உயர்மட்டக்குழு ஒப்புதல் அளித்துள்ளது.
இயற்கை பேரிடர்களை எதிர்கொண்ட இந்த மாநிலங்களைச் சேர்ந்த மக்களுக்கு உதவுவது என்ற பிரதமர் திரு நரேந்திர மோடி தலைமையிலான மத்திய அரசின் உறுதிப்பாட்டை இது உறுதி செய்வதாக உள்ளது. இதன்படி தமிழ்நாட்டிற்கு ரூ.352 கோடியே 85 லட்சம் ரூபாய் ஒதுக்கப்பட்டுள்ளது. புதுச்சேரி யூனியன் பிரதேசத்திற்கு ரூ. 17 கோடியே 86 லட்சம் ரூபாய் ஒதுக்கப்பட்டுள்ளது. இந்த கூடுதல் நிதியுதவி மத்திய அரசால் மாநிலங்களுக்கு, மாநில பேரிடர் நிவாரண நிதியத்திற்கு ஏற்கனவே வழங்கப்பட்ட நிதிக்கு அப்பாற்பட்டதாகும்.
மாநிலங்களிடமிருந்து நிதியுதவி கோரிக்கை மனுக்கள் வரும் வரை காத்திருக்காமல், பாதிப்பு ஏற்பட்டவுடன் மத்திய அரசே, இந்த மாநிலங்களுக்கு பல்துறை அதிகாரிகள் அடங்கிய குழுவை உடனடியாக அனுப்பி சேதவிவரங்களை மதிப்பீடு செய்தது குறிப்பிடத்தக்கது.
மேலும் கூடுதல் விவரங்களுக்கு இதன் ஆங்கில செய்திக் குறிப்பை காணலாம் https://pib.gov.in/PressReleasePage.aspx?PRID=1802505
சுகாதாரம் மற்றும் குடும்ப நலத்துறை அமைச்சகம்
இந்தியாவில்செலுத்தப்பட்ட மொத்த கோவிட்-19 தடுப்பூசி எண்ணிக்கை 199 கோடியைக் கடந்தது
இந்தியாவில் இன்று காலை 7 மணி நிலவரப்படி 199 கோடிக்கும் அதிகமான  கொவிட்-19 தடுப்பூசி டோஸ்கள் செலுத்தப்பட்டுள்ளன. 2,61,19,579 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.75 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.30 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.50 சதவீதமாக உள்ளது. கடந்த 24 மணி நேரத்தில் 13,265 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,29,96,427.
இந்தியாவில் கடந்த 24 மணி நேரத்தில் 13,615 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,21,292 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 86.73 கோடி . வாராந்திரத் தொற்று 4.24 சதவீதமாக உள்ளது. தினசரித் தொற்று விகிதம் 3.23 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1840850
குறு சிறு மற்றும் நடுத்தர தொழில் துறை அமைச்சகம்
ஏப்ரல் முதல் நூல் நூற்பு கூலி உயர்வு: மத்திய இணை அமைச்சர் பானு பிரதாப் சிங்
கதர் உற்பத்தியாளர்களின் வாழ்வாதார மேம்பாட்டிற்காக கதர் மேம்பாட்டு திட்டத்தின் கீழ், கதர் மற்றும் கிராமத் தொழில்துறை ஆணையம் மூலம் மத்திய குறு, சிறு நடுத்தரத் தொழில்துறை அமைச்சகம் பல்வேறு திட்டங்களை அமல்படுத்தி வருகிறது.
கதர் தொழில்துறையைச் சேர்ந்த பருத்தி, கம்பளி, பாலிவஸ்த்ரா ஆகியவற்றுக்கு மாற்றியமைக்கப்பட்ட சந்தை மேம்பாட்டு உதவி திட்டதில் 35 சதவீதம் அளவிற்கு ஊக்கத்தொகை கதர் உற்பத்தியாளர்களுக்கு வழங்கப்படுகிறது. 30 சதவீதம் ஊக்கத்தொகை பட்டு உற்பத்திக்கு அளிக்கப்படுகிறது.
தனிநபர்களுக்கும் குழுக்களுக்கும் பணிச்சூழலை எளிதாக்கும் வகையில், கூடாரம் கட்டுவதற்கும் நிதியுதவி வழங்கப்படுகிறது. ஒரு நூல் சுற்றுக்கு அளிக்கப்பட்டு வந்த நூற்பு கூலி ரூ.7.50-லிருந்து ரூ.10-ஆக உயர்த்தப்பட்டுள்ளது. பருத்தி கதர், பருத்தி கம்பளி, பாலிவஸ்த்ரா நூற்புகளுக்கான கூலி 10 சதவீதம் அதிகரிக்கப்பட்டுள்ளது. இந்த ஊதிய உயர்வு 1.4.2023 முதல் அமலுக்கு வருகிறது.
இத்தகவலை மத்திய குறு, சிறு மற்றும் நடுத்தர தொழில்துறை இணையமைச்சர் திரு பானு பிரதாப் சிங் வர்மா மக்களவையில் எழுத்துப்பூர்வமாக தெரிவித்தார்.
குடியரசுத் தலைவர் செயலகம்
லக்னோவில் உள்ள கேப்டன் மனோஜ் குமார் பாண்டே உ.பி.சைனிக் பள்ளியின் வைர விழா நிறைவு கொண்டாட்டம்: குடியரசுத் தலைவர் பங்கேற்பு
லக்னோவில் உள்ள கேப்டன் மனோஜ் குமார் பாண்டே உ.பி.சைனிக் பள்ளியின் வைர விழா நிறைவு கொண்டாட்டத்தில், குடியரசுத் தலைவர் திரு ராம் நாத் கோவிந்த் இன்று கலந்து கொண்டு உரையாற்றினார்.
இந்நிகழ்ச்சியில், உத்தரப் பிரதேச முன்னாள் முதல்வர் சம்பூர்ணானந்த் சிலையை அவர் திறந்து வைத்தார். டாக்டர் சம்பூர்ணானந்த் பெயரில் கட்டப்பட்ட ஆடிட்டோரியத்தை அவர் திறந்து வைத்தார். பள்ளியின் திறனை இரு மடங்காக அதிகரிக்கும் திட்டங்கள், பள்ளியில் மாணவிகளுக்கு விடுதிகள் போன்றவற்றுக்கும் அடிக்கல் நாட்டப்பட்டது.
இந்நிகழ்ச்சியில் குடியரசுத் தலைவர் திரு.ராம்நாத் கோவிந்த் பேசியதாவது:
நாட்டில் முதலில் ஏற்படுத்தப்பட்ட சைனிக் பள்ளி, கேப்டன் மனோஜ் குமார் பாண்டே உ.பி.சைனிக் பள்ளி. பெண்களுக்கு கல்வி அளிக்கும் முதல் சைனிக் பள்ளியும் இதுதான் என குறிப்பிடுவதில் மகிழ்ச்சி. இந்த பள்ளி மாணவிகள், இந்தாண்டு முதல் முறையாக என்டிஏ தேர்வுகள் எழுதவுள்ளனர். இப்பள்ளியின் ஆசிரியர்களும், மாணவர்களும் மிகச் சிறந்த பாரம்பரியத்தை உருவாக்கியுள்ளனர். மற்ற சைனிக் பள்ளிகளுக்கும் நல்ல தரத்தை ஏற்படுத்தியுள்ளனர்.
டாக்டர் சம்பூர்ணானந்த், கேப்டன் மனோஜ்குமார் பாண்டே, ஆகியோர் பொதுவான லட்சியத்தை கொண்டுள்ளனர். நாட்டின் பெருமைக்காக அனைத்தையும் அர்ப்பணிக்கும் உணர்வுதான் அந்த லட்சியம். இதுபோன்ற லட்சியங்களை மனதில் வைத்து, இப்பள்ளி மாணவர்களும், ஆசிரியர்களும் சைனிக் பள்ளியின் புகழை மேலும் உயர்த்த வேண்டும் மற்றும் நாட்டின் சேவையில் புகழ்பெற்ற அத்தியாயங்களை எழுதவேண்டும்.
விவிஐபிகளின் பயணங்களுக்காக, போக்குவரத்தில் விதிக்கப்படும் கட்டுப்பாடுகள், பொதுமக்களுக்கு அசௌகரியத்தை ஏற்படுத்துகின்றன. இந்த கட்டுப்பாடுகள் 15-20 நிமிடங்களுக்கு மேல் செல்லாமல் இருக்கும்படி நிர்வாகத்தினர் திட்டமிட வேண்டும். இதுபோன்ற கட்டுப்பாடுகளுக்கு இடையில் ஆம்புலன்ஸ்கள் செல்ல அனுமதிக்க வேண்டும். மக்களும் போக்குவரத்து விதிகளை பின்பற்றி, நிர்வாகத்தினருக்கு ஒத்துழைப்பு அளிக்க வேண்டும்.
இவ்வாறு குடியரசுத் தலைவர் திரு.ராம்நாத் கோவிந்த் பேசினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1749514
சுகாதாரம் மற்றும் குடும்ப நலத்துறை அமைச்சகம்
மண்டோலி சிறைச்சாலையில் அமைக்கப்பட்டுள்ள கோவிட் 19 தொற்று தடுப்பு நல மையத்தை பார்வையிட்டார் அமைச்சர் டாக்டர் ஹர்ஷ் வர்த்தன்
மத்திய மக்கள் நல்வாழ்வு, குடும்ப நலத் துறை அமைச்சர் டாக்டர் ஹர்ஷ்வர்த்தன் புதுதில்லி மண்டோலி சிறைச்சாலையில் அமைக்கப்பட்டுள்ள கோவிட் தொற்று தடுப்பு நல மையத்தில் மேற்கொள்ளப்படும் ‘கோவிட் 19’ தொற்று தடுப்புப் பணிகளை இன்று  சென்று பார்வையிட்டார். மண்டோலி காவல்துறையினரின் குடியிருப்புப் பகுதியாகும். மண்டோலியில் உள்ள சிறைச்சாலைப் பகுதியில் லேசான அறிகுறிகளுடன் காணப்படும் நோயாளிகளுக்காக போதிய அறைகள், படுக்கை வசதிகளுடன் கூடிய கொரோனா சிகிச்சைப் பிரிவு அமைக்கப்பட்டுள்ளன.
பார்வையிட்ட பிறகு மத்திய அமைச்சர் ஹர்ஷ் வர்த்தன் பேசியதாவது:
“கோவிட் 19 தொற்றினைச் சமாளிப்பதற்காக போதுமான உடல்நலம் காக்கும் கட்டுமானம் மற்றும் இதர வசதிகள் நாடு முழுவதும் அமைக்கப்பட்டுள்ளன. அவை கோவிட் மருத்துவ மனைகளாகவே முழுமையாக மாற்றப்பட்டவை, கோவிட் சுகாதார மையங்கள், கோவிட் நல மையங்கள் என மூன்று வகைப்படுகின்றன. மேலும், போதுமான அளவு தனிமைக்கான படுக்கைகள், அவசர சிகிச்சைக்கான படுக்கைககள் இதர வசதிகள் உள்ளன ” என்றார்.
அவர் மேலும் பேசியதாவது:
நாடு முழுவதும் கோவிட் சிகிச்சைக்காக 855 பிரத்யேக மருத்துவமனைகள் அடையாளம் காணப்பட்டுள்ளன. அவற்றில் 1,47,128 தனிமைப்படுத்தல் படுக்கைகள், அவசர சிகிச்சைப் படுக்கைகள் என மொத்தம் 1,65,723 படுக்கைகள் உள்ளன. 1,21,403 தனிமைக்கான படுக்கைகள், 9,949 அவசர சிகிச்சைக்கான படுக்கைகள் என மொத்தம் 1,31,352 படுக்கைகள் கொண்ட 1,984 கோவிட் சுகாதார மையங்கள் அமைக்கப்பட்டுள்ளன. இவை தவிர, 3,46,856 படுக்கைள் கொண்ட கோவிட் நல மையங்கள் உள்ளன. தில்லியில் மட்டும் 5 ஆயிரம் படுக்கைகளுடன் கூடிய 17 கோவிட் நல மையங்கள் உள்ளன.
மாநிலங்கள், யூனியன் பிரதேசங்கள், மத்திய நிறுவனங்கள் ஆகியவற்றுக்கு 72 லட்சம் என்-95 ரக முகக்கவசங்கள், 37 லட்சம் தனி நபர் காப்பு சாதனங்கள் வழங்கப்பட்டுள்ளன.
சோதனை:
நோய் கண்டறிவதற்கான பரிசோதனை முறைகளைப் பொறுத்த வரையில் நாடு முழுவதும் 343 அரசு மருத்துவமனை ஆய்வகங்களும் 129 தனியார் மருத்துவமனை ஆய்வகங்களும் உள்ளன. இங்கெல்லாம் பரிசோதன முறைகள் மேம்படுத்தப்பட்டுள்ளன. தற்போது, தினந்தோறும் 95 ஆயிரம் பேருக்கு பரிசோதனைகள் நடத்தப்படுகின்றன. நேற்று மட்டும் 86,368 பேருக்குப் பரிசோதனைகள் நடத்தப்பட்டன. நேற்று வரையில் மொத்தம் 16,09,777 பேருக்கு சோதனைகள் நடத்தப்பட்டுள்ளன.
மத்திய ஆய்வுக் குழுக்கள் குஜராத், தமிழ்நாடு, உத்தரப் பிரதேசம், தில்லி, ராஜஸ்தான், மத்தியப் பிரதேசம், மேற்கு வங்கம், ஆந்திரப் பிரதேசம், தெலங்கானா ஆகிய மாநிலங்களில் ஆய்வு செய்கின்றன.
கோவிட் 19 தொற்றினை ஒழிப்பதற்காக அந்த மாநிலங்கள் மேற்கொண்டுவரும் நடவடிக்கைகளுக்கு உறுதுணையாக இருக்கும் வகையில் இக்குழுக்கள் செயல்பட்டு வருகின்றன.
உலகில் அதிகமாகப் பாதிக்கப்பட்டுள்ள 20 நாடுகளின் மொத்த மக்கள் தொகை இந்தியாவின் மொத்த மக்கள் தொகையான 130 கோடி அளவுக்கு இருக்கும். ஆனால், இந்த 20 நாடுகளும் மரண விகிதத்தைப் பொறுத்தவரையில் இந்தியாவில் மரண விகிதத்தைப் போல் 200 மடங்கு அதிகமாகும். இந்தியாவில் நோய் கட்டுப்படுத்தப்பட்டதற்கு அனைத்து மாநில, யூனியன் பிரதேசங்களின் ஒத்துழைப்புடன் மத்திய அரசு எடுத்த செயல் திறன்மி்க, முன்கூட்டியே திட்டமிடுதல், வகைப்படுத்தப்பட்ட அணுகுமுறை கைப்பிடித்தல் ஆகியவை காரணமாகும்”.
இவ்வாறு மத்திய மக்கள் நல்வாழ்வுத் துறை அமைச்சர் டாக்டர் ஹர்ஷ்வர்த்தன் பேசினார்.
‘கோவிட் 19’ தொற்று குறித்த அனைத்து உறுதியான மற்றும் அன்றாட தகவல்கள் குறித்து அறிவதற்கு தொடர்புகொள்ள வேண்டிய மின்னஞ்சல்: : https://www.mohfw.gov.in/.
(Visitor Counter : 160
சுரங்கங்கள் அமைச்சகம்
சுரங்கத் தொழிலை மேலும் வலுப்படுத்த நிலையான சீர்திருத்த நடவடிக்கைகள் மேற்கொள்ளப்படும் என்று சுரங்கத் துறை தெரிவித்துள்ளது சுரங்கங்களுக்கான நட்சத்திர மதிப்பீடு கட்டாயமாக்கப்பட்டுள்ளது
கனிமவளப் பாதுகாப்பு மற்றும் மேம்பாட்டு விதிகள் , 2017- ல் அத்தியாயம்-V -ன் கீழ் சுரங்கத் தொழிலுக்கான நிலையான விதிகளை சுரங்கத்துறை அமைச்சகம் அமல்படுத்தியுள்ளது. கனிமவளப் பாதுகாப்பு மற்றும் மேம்பாட்டு விதிகள் - 2017-ம் விதி 35-ன் படி, சுரங்கத் தொழிலாளர்கள் பின்பற்றும் நிலையான சுரங்க நடைமுறைகளின் அடிப்படையில் சுரங்க குத்தகைகளுக்கு நட்சத்திர மதிப்பீட்டை வழங்குகிறது.
தேசிய கனிமக் கொள்கை-2019-ல் நிலையான சுரங்கத் தொழில் நடைமுறைகளுக்கு நிதி ரீதியான சாத்தியக்கூறுகள்; சமூக பொறுப்பு; சுற்றுச்சூழல், நீண்ட கால மேம்பாட்டுக்கு உகந்த தொழில்நுட்பம் மற்றும் அறிவியல் சார்ந்த வலுவான நடைமுறைகள்; கனிம வளங்களின் பயன்பாடு மற்றும் சுரங்கத்தின் மூடலுக்குப் பிந்தைய நிலப் பயன்பாடுகளை உறுதி செய்தல் ஆகியவை இதில் அடங்கும்.
தனியார் சுரங்கத் தொழிலாளர்கள் உட்பட அனைத்து சுரங்கத் தொழிலாளர்களும் கனிமவளப் பாதுகாப்பு மற்றும் மேம்பாட்டு விதிகள் , 2017- ல் அத்தியாயம்-V -ன் கீழ் நிலையான சுரங்க விதிகள் மற்றும் குத்தகைகளை மதிப்பிடுவதற்காக உருவாக்கப்பட்ட நட்சத்திர மதிப்பீட்டு முறை ஆகியவை பின்பற்றுமாறு தெரிவிக்கப்பட்டுள்ளது.
கனிமவளப் பாதுகாப்பு மற்றும் மேம்பாட்டு விதிகள் , MCDR, 2017-ன் விதி 35-ன் கீழ் நட்சத்திர மதிப்பீடு கட்டாயமாக்கப்பட்டுள்ளதாகவும், மேலும் ஒவ்வொரு சுரங்க குத்தகைதாரரும் ஆண்டுதோறும் ஒவ்வொரு நிதியாண்டிற்கான சுய மதிப்பீட்டு அறிக்கையை ஜூலை 1-ம் தேதிக்கு முன் ஆன்லைன் மூலம் சுரங்க குத்தகையின் டிஜிட்டல் படங்களுடன் இந்திய சுரங்கப் பணியகத்தின் மண்டலக் கட்டுப்பாட்டாளர் அல்லது அங்கீகரிக்கப்பட்ட அதிகாரியிடம் விதி 34A-ன் சமர்ப்பிக்க வேண்டும் என்றும் கூறப்பட்டுள்ளது.
கனிமவளப் பாதுகாப்பு மற்றும் மேம்பாட்டு விதிகள் , MCDR, 2017-ன் விதி எண்35 -ன் படி, சுரங்க குத்தகையை வைத்திருக்கும் ஒவ்வொருவரும், சுரங்க நடவடிக்கைகள் தொடங்கிய நாளிலிருந்து நான்கு ஆண்டுகளுக்குள் குறைந்தபட்சம் மூன்று நட்சத்திர மதிப்பீட்டை அடைய வேண்டும், அதன்பின் ஆண்டுதோறும் அதனை பராமரிக்க வேண்டும்.
இத்தகவலை மத்திய நிலக்கரி, சுரங்கம் மற்றும் நாடாளுமன்ற விவகாரங்கள் துறை அமைச்சர் பிரகலாத் ஜோஷி மாநிலங்களவையில் இன்று எழுத்துப்பூர்வமாக அளித்த பதிலில் தெரிவித்துள்ளார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1805688
(
உள்துறை அமைச்சகம்
பிரதமர் திரு நரேந்திர மோடியின் தலைமையின் கீழ் எடுக்கப்பட்ட வரலாற்று முக்கியத்துவம் வாய்ந்த முடிவின்படி, சிஏபிஎப் காவலர்கள்  தேர்வை இந்தி மற்றும் ஆங்கிலம் தவிர 13 பிராந்திய மொழிகளில் நடத்த மத்திய உள்துறை அமைச்சகம் ஒப்புதல் வழங்கியுள்ளது
மத்திய உள்துறை அமைச்சர் திரு.அமித் ஷாவின் முயற்சியால், உள்ளூர் இளைஞர்கள் சிஏபிஎப் தேர்வில் பங்கேற்பதற்கும், பிராந்திய மொழிகளை ஊக்குவிக்கவும் இந்த வரலாற்றுச் சிறப்புமிக்க முடிவு எடுக்கப்பட்டுள்ளது
இந்தி மற்றும் ஆங்கிலம் தவிர அஸ்ஸாமி, பெங்காலி, குஜராத்தி, மராத்தி, மலையாளம், கன்னடம், தமிழ், தெலுங்கு, ஒடியா, உருது, பஞ்சாபி, மணிப்பூரி மற்றும் கொங்கனி ஆகிய மொழிகளில் வினாத்தாள்கள் இருக்கும்
இந்த முடிவின் பயனாக லட்சக்கணக்கான விண்ணப்பதாரர்கள் தங்கள் தாய்மொழி/பிராந்திய மொழியில் தேர்வெழுத முடியும் என்பதோடு அவர்களின் தேர்ச்சிக்கான வாய்ப்புகள் அதிகரிக்கும்
காவலர்கள் பொதுப்பணி தேர்வு நாடு முழுவதும் இருந்து லட்சக்கணக்கான விண்ணப்பதாரர்களை ஈர்க்கும் பணியாளர் தேர்வாணையத்தால் நடத்தப்படும் முதன்மைத் தேர்வுகளில் ஒன்றாகும்.
2024 ஜனவரி 1 முதல் இந்தி மற்றும் ஆங்கிலம் தவிர 13 பிராந்திய மொழிகளிலும் தேர்வு நடத்தப்படும்
பிரதமர் திரு நரேந்திர மோடியின் தலைமை மற்றும் உள்துறை அமைச்சர் திரு அமித் ஷாவின் வழிகாட்டுதலின் கீழ், பிராந்திய மொழிகளின் பயன்பாடு மற்றும் வளர்ச்சியை ஊக்குவிப்பதில் மத்திய
பிரதமர் திரு நரேந்திர மோடியின் தலைமையின் கீழ் எடுக்கப்பட்ட வரலாற்று முக்கியத்துவம் வாய்ந்த முடிவின்படி, மத்திய ஆயுதக் காவல் படைகளுக்கு  காவலர்கள்  தேர்வை இந்தி மற்றும் ஆங்கிலத்துடன் கூடுதலாக 13 பிராந்திய மொழிகளில் நடத்த உள்துறை அமைச்சகம் ஒப்புதல் அளித்துள்ளது. மத்திய உள்துறை அமைச்சரும், கூட்டுறவு துறை அமைச்சருமான திரு.அமித் ஷாவின் முயற்சியில், உள்ளூர் இளைஞர்கள் சிஏபிஎப்-ல் சேர்வதற்கும், பிராந்திய மொழிகளை ஊக்குவிக்கவும் இந்த வரலாற்றுச் சிறப்புமிக்க முடிவு எடுக்கப்பட்டுள்ளது.
இந்தி மற்றும் ஆங்கிலம் தவிர, வினாத்தாள் பின்வரும் 13 பிராந்திய மொழிகளில் தயாரிக்கப்படும்:
அசாமி
பெங்காலி
குஜராத்தி
மராத்தி
மலையாளம்
கன்னடம்
தமிழ்
தெலுங்கு
ஒடியா
உருது
பஞ்சாபி
மணிப்பூரி
கொங்கனி
லட்சக்கணக்கான இளைஞர்கள் தங்கள் தாய்மொழியிலோ அல்லது பிராந்திய மொழியிலோ தேர்வில் கலந்துகொள்ள இந்த முடிவு வழிவகுப்பதுடன், அவர்களின் தேர்ச்சிக்கான வாய்ப்புகளை அதிகரிக்கச் செய்யும்.
பல இந்திய மொழிகளில் தேர்வை நடத்துவதற்கு வசதியாக, உள்துறை அமைச்சகம் மற்றும் பணியாளர்கள் தேர்வு ஆணையம் தற்போதுள்ள புரிந்துணர்வு ஒப்பந்தத்தில் கூடுதலாக கையெழுத்திடும்.
நாடு முழுவதும் இருந்து லட்சக்கணக்கான விண்ணப்பதாரர்களை ஈர்க்கும் பணியாளர் தேர்வாணையத்தால் நடத்தப்படும் முதன்மைத் தேர்வுகளில் சிஏபிஎப் காவலர்கள் பொதுப்பணி தேர்வும் ஒன்றாகும். இந்தி மற்றும் ஆங்கிலம் தவிர 13 பிராந்திய மொழிகளில் 2024 ஜனவரி 01 முதல் தேர்வு நடத்தப்படும்.
மாநிலங்கள்/யூனியன் பிரதேசங்களின் அரசுகள் உள்ளூர் இளைஞர்கள் தங்கள் தாய்மொழியில் தேர்வெழுதும் இந்த வாய்ப்பைப் பயன்படுத்தி நாட்டிற்குச் சேவையாற்றும் வகையிலும், அதிக எண்ணிக்கையில் பங்கேற்பதை ஊக்குவிக்கும் வகையிலும், விரிவான பிரச்சாரத்தை மேற்கொள்ளும் என எதிர்பார்க்கப்படுகிறது. பிரதமர் திரு நரேந்திர மோடியின் தலைமை மற்றும் உள்துறை அமைச்சர் திரு அமித் ஷாவின் வழிகாட்டுதலின் கீழ் மத்திய உள்துறை அமைச்சகம் , பிராந்திய மொழிகளைப் பயன்படுத்தவும், அவற்றின் வளர்ச்சியை ஊக்குவிக்கவும் முழு அர்ப்பணிப்புடன் உள்ளது.
PIB Headquarters
ரூ.3.4 கோடி மதிப்புள்ள 6.8 கிலோ எடையுடைய மீத்தாகுவாலோன் போதைப்பொருள் சென்னை சுங்கத் துறையினரால் பறிமுதல்
சென்னையிலிருந்து ஆயத்த ஆடைகள் என்ற பெயரில், தனியார் கூரியர் நிறுவனங்கள் மூலம் வெளிநாட்டிற்கு போதைப்பொருள் கடத்தப்படுவதாக ஞாயிற்றுக்கிழமையன்று கிடைத்த தகவலின் பேரில், சுங்கத் துறையின் விமான நிலைய கூரியர் புலனாய்வுப் பிரிவினர், சென்னை நகரில் உள்ள ஒரு கூரியர் நிறுவன கிடங்கில் சோதனை மேற்கொண்டனர். அப்போது ஒரு பார்சலைக் கைப்பற்றி, அதுகுறித்து விசாரித்தனர். இதில் அந்த பார்சலில் ரிப்பன் ரோல்கள் மற்றும் ஆயத்த ஆடைகள் இருப்பதாக அதனை அனுப்பியவர் தரப்பில் தெரிவிக்கப்பட்டிருந்ததை அறிந்து, அதனை பிரித்துப் பார்த்தபோது, ரிப்பன் ரோல்களுக்குள், பிளாஸ்டிக் பொட்டலங்களில் வெள்ளை நிற படிக தூள் இருந்தது கண்டறியப்பட்டது. மொத்தம் 57 பிளாஸ்டிக் பொட்டலங்களில் வைக்கப்பட்டிருந்த படிகத் தூளைக் கைப்பற்றி அதனை ஆய்வு செய்த போது, அது மீத்தாகுவாலோன் என தெரிய வந்தது. கைப்பற்றப்பட்ட 6.815 கிலோ எடையுடைய இந்த மீத்தாகுவாலோன் ரூ. 3.4 கோடி மதிப்புடையது என தெரியவந்த்து. இந்த பொருள் மீத்தாகுவாலோன் என்பதை உறுதிசெய்ய ஆய்வுக்கூட பரிசோதனைக்கு அனுப்பப்பட்டுள்ளது.
இந்த பார்சல் சென்னை நகரை சேர்ந்த ஒருவரால் ஆஸ்திரேலியாவுக்கு அனுப்பப்படவிருந்தது. பார்சலை புக்கிங் செய்த நேரத்தில் கொடுக்கப்பட்ட முகவரிக்குச் சென்று விசாரித்தபோது, அந்த முகவரி போலியானது என தெரியவந்தது. இதையடுத்து பார்சலை அனுப்பியவர் யார் என்பதையும், அவருக்கு இந்தப் பொருள் எங்கிருந்து கிடைத்தது என்பது குறித்தும் விசாரணை மேற்கொள்ளப்பட்டுள்ளது.
மீத்தாகுவாலோன், நரம்புகளை கட்டுப்படுத்தி மயக்கம் மற்றும் ஆழ்மனது சோதனைகளுக்கு பயன்படுத்தக்கூடியதாகும். இந்தப் பொருளை உட்கொண்ட 30 நிமிடத்தில் தலைக்கேறும் போதை, 8 மணிநேரம் வரை நீடித்திருக்கும். தி உல்ஃப் ஆப் வால் ஸ்ட்ரீட் என்ற ஹாலிவுட் திரைப்படம் மற்றும் பிரபல ராக் இசைப் பாடகர் ரோலிங் ஸ்டோன்ஸ் மூலம் 1970 ஆம் ஆண்டுவாக்கில் இந்த போதைப்பொருள் பிரபலமானது. இதுகுறித்து மேல் விசாரணை நடத்தப்பட்டு வருவதாக சென்னை சர்வதேச விமான நிலைய சுங்கத் துறை ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
எஃகுத்துறை அமைச்சகம்
திரு. தர்மேந்திர பிரதான் 74 வது சுதந்திர தினத்தை முன்னிட்டு நாட்டு மக்களுக்கு வாழ்த்து தெரிவித்தார்.
மத்திய எஃகு, பெட்ரோலியம் மற்றும் இயற்கை எரிவாயு அமைச்சர் திரு. தர்மேந்திர பிரதான் இன்று 74 வது சுதந்திர தினத்தை முன்னிட்டு நாட்டு மக்களுக்கு வாழ்த்து தெரிவித்தார். ஒரு ட்வீட் செய்தியில் ‘பாரதம் முதல் சுயசார்பு பாரதம் வரை: மாற்றத்தின் சக்கரம்’ என்று கூறிய திரு. பிரதான், “உள்நாட்டு மற்றும் சர்வதேச முன்னணியில் நமது முன்னுரிமைகள் மோடி அரசாங்கத்தின் கீழ் பெரிய மாற்றங்களைச் சந்தித்துள்ளன என்றார். சமீப காலங்களில், ஒரு தன்னம்பிக்கை கொண்ட இந்தியா அல்லது சுயசார்பு பாரதம் உலகமயமாக்கலுடனோ அல்லது சர்வதேசவாதத்துடனோ ஒத்துப்போகுமா என்பது பற்றி நிறைய விவாதங்கள் நடந்துள்ளன. சர்வதேசவாதம் பல நேர்மறைகளைக் கொண்டிருந்தாலும், தற்போதைய கோவிட்-19 தொற்று நெருக்கடியின் போது அதன் வரம்புகளும் தெளிவாக தெரிந்தன. உள்நாட்டு முன்னணியில் நெருக்கடியைக் கொண்டிருந்ததற்காக, புரிந்துகொள்ளத்தக்க வகையில், ஒவ்வொரு நாடும் பின்வாங்கியது. எனவே, நாம் தன்னிறைவு பெறுவது என்பது நமது சர்வதேசக் கடமைகள், கூட்டாண்மைகள் மற்றும் பொறுப்புகளை நாம் கைவிடுகிறோம் என்பதற்கான அறிகுறியல்ல. ஆனால் நமது தேசியப் பாதுகாப்பு நலன்களைப் பாதுகாப்பதற்கான ஒரு தெளிவான நோக்கம் மட்டுமே.
அவர் மேலும் கூறுகையில், “இந்தியா ஒரு பொறுப்பான உலகளாவிய செயல்வீரராக இருந்து வருகிறது. நமது நாகரிக நெறிமுறைகள் "வாசுதீவா குடும்பம்" அல்லது உலகளாவிய குடும்பத்தின் கொள்கையில் நம்பிக்கை கொண்டுள்ளது. இயற்கையை நமது தாயாகவும், அதன் ஒவ்வொரு வம்சாவளியையும் நமது நீட்டிக்கப்பட்ட குடும்பமாகவும் கருதுகிறோம். சமீபத்தில் அறிவிக்கப்பட்ட பல சீர்திருத்தங்கள் செல்வத்தை உருவாக்குதல் மற்றும் தொழில்முனைவோர் ஆகியவற்றிற்கான செயல்வீரர்களின் பரந்த பங்களிப்புக்கான சுற்றுச்சூழல் அமைப்பை உருவாக்குவதையும், போட்டிச் சந்தைகளின் சக்தியைக் கட்டவிழ்த்துவிட உலகளாவிய தொழில்நுட்பத்தைத் திரட்டுவதையும் நோக்கமாகக் கொண்டுள்ளன. ஆனால் இந்த வளர்ச்சிப்பாதை ஒரு தனித்துவமான இந்திய மாதிரியைப் பின்பற்றும், அங்கு உள்நாட்டு நலன்கள் எல்லாவற்றிற்கும் முன்னுரிமை அளிக்கப்படுகிறது. பிரதமர் மோடியின் தலைமையில், ”உலகளாவிய அளவில் இந்தியா தொடர்ந்து அந்தஸ்தைப் பெறும். ”
குடியரசுத் தலைவர் செயலகம்
தேசிய எரிசக்தி சேமிப்பு தினத்தையொட்டி தேசிய எரிசக்தி சேமிப்பு விருதுகளை குடியரசுத் தலைவர் வழங்கினார்
தேசிய எரிசக்தி சேமிப்பு தினத்தையொட்டி புதுதில்லியில் இன்று  நடைபெற்ற நிகழ்ச்சியில் தேசிய எரிசக்தி சேமிப்பு விருதுகள், தேசிய எரிசக்தித் திறன் புதுமை கண்டுபிடிப்பு விருதுகள் மற்றும் தேசிய ஓவியப் போட்டிக்கான பரிசுகள் ஆகியவற்றை குடியரசுத் தலைவர் திருமதி திரௌபதி முர்மு வழங்கினார். அத்துடன் ஈவி-யாத்ரா என்ற இணையதளத்தையும் அவர் தொடங்கிவைத்தார். எரிசக்தி திறன் அமைப்பு வடிவமைத்துள்ள இந்த இணையதளத்தின் மூலம் அருகேயுள்ள மின்னணு வாகனங்களுக்கான மின்னேற்றி நிலையங்களை கண்டறிய முடியும்.
இந்நிகழ்ச்சியில் பேசிய குடியரசுத் தலைவர், எதிர்காலத் தலைமுறையினர் மாசு இல்லாத காற்றை சுவாசிப்பதையும் ஆரோக்கியமாக நலமுடன் வாழ்வதையும், உறுதிசெய்வது நமது முதன்மையான குறிக்கோள் என்று தெரிவித்தார். தூய்மையானக் காற்றை சுவாசிப்பது மனிதனின் அடிப்படை உரிமை என்றும் அவர் கூறினார். சுற்றுச்சூழலை பாதுகாப்பதன் மூலம் பல்வேறு மனித உரிமைகளை நாம் பாதுகாக்க முடியும் என்றும் அவர் தெரிவித்தார்.
பருவநிலை மாற்றம் மற்றும் புவி வெப்பமயமாதல் போன்ற சவால்களை எதிர்கொள்ளும் போது எரிசக்தி சேமிப்பு என்பது உலகளாவிய மற்றும் நாட்டின் முக்கியத்துவம் என்று குடியரசுத் தலைவர் குறிப்பிட்டார்.
பிரதமர் அலுவலகம்
ஆயுஷ்மான் திட்டம், நமது ஏழை மக்களின் உயிரைக் காக்கிறது: பிரதமர்
மலிவான மற்றும் அணுகக்கூடிய சுகாதார சேவையை உறுதி செய்வதில் பிரதமரின் ஆயுஷ்மான் பாரத் திட்டம் ஏற்படுத்தியுள்ள தாக்கம் குறித்து நாடாளுமன்ற உறுப்பினர் திரு சங்கர் லால்வாணி வெளியிட்ட ட்விட்டர் பதிவிற்கு பிரதமர் திரு நரேந்திர மோடி கூறியதாவது:
“நமது ஏழை சகோதர, சகோதரிகளின் வாழ்வை ஆயுஷ்மான் திட்டம் எவ்வாறு காக்கிறது என்பதற்கு இது ஒரு நேரடி உதாரணம்.”
தகவல் மற்றும் ஒலிபரப்பு அமைச்சகம்
சர்வதேச யோகா தினத்திற்கான ஊடக விருதுகள் முதன் முறையாக 30 ஊடக நிறுவனங்களுக்கு வழங்கப்பட உள்ளன
இந்த விருதுகள், நாடு முழுவதும் யோகா பற்றிய பிரச்சாரத்தில் ஊடகத்தின் பங்களிப்பை அங்கீகரிப்பதாகும்
சர்வதேச யோகா தினத்திற்கான ஊடக விருதுகளை மத்திய தகவல் ஒலிபரப்பு அமைச்சர் திரு பிரகாஷ் ஜவடேகர், வரும் செவ்வாய் அன்று  புதுதில்லியில் வழங்கவிருக்கிறார்.
இந்தியவிலும், வெளிநாடுகளிலும் யோகா குறித்து மக்களிடையே விழிப்புணர்வை ஏற்படுத்திய ஊடகங்களின் பொறுப்பு மற்றும் ஆக்கப்பூர்வ பங்களிப்பை அங்கீகரிக்கும் விதமாக சர்வதேச யோகா தின ஊடக விருதுகளை தகவல் ஒலிபரப்பு அமைச்சகம், 2019 ஜூன் மாதத்தில் அறிவித்தது
இந்த விருதுகள் கீழ்க் காணும் வகைமைகளில் ஊடக நிறுவனங்களுக்கு வழங்கப்பட உள்ளன.
- 3 வகைகளில் 30 விருதுகள் வழங்கப்படும்
- யோகா குறித்து நாளேடுகளில் செய்திகளை சிறப்பாக வெளியிட்ட வகையின் கீழ், 11 விருதுகள் வழங்கப்படும்.
- யோகா குறித்து தொலைக்காட்சியில் சிறப்பாக செய்தி வெளியிட்ட வகையின் கீழ் 8 விருதுகள் வழங்கப்படும்.
- யோகா குறித்து வானொலியில் சிறப்பாக செய்தி வெளியிட்ட வகையின் கீழ், 7 விருதுகள் வழங்கப்படும்.
இந்த விருதுகள் சிறப்பு பதக்கம் / பட்டயம் / கேடயம் / பாராட்டுப் பத்திரம் ஆகியவற்றைக் கொண்டிருக்கும். ஊடகத்தில் யோகாவைப் பிரபலப்படுத்திய நிறுவனங்களின் பட்டியலில் இருந்து விருது பெறுவோரைத் தெரிவு செய்ய இந்திய பிரஸ் கவுன்சில் தலைவர் நீதிபதி சி.கே. பிரசாத், தலைமையிலான 6 உறுப்பினர்கள் நடுவர்குழு மதிப்பீடு செய்தது.
----
((Visitor Counter : 119
குறு சிறு மற்றும் நடுத்தர தொழில் துறை அமைச்சகம்
குறு, சிறு மற்றும் நடுத்தர தொழில் நிறுவனங்களில் பெண்களின் பங்கேற்பு
பெண்களிடையே தொழில்முனைவை ஊக்குவிப்பதற்காக, குறு, சிறு மற்றும் நடுத்தர நிறுவனங்கள் அமைச்சகம் பல்வேறு திட்டங்களை செயல்படுத்துகிறது. பாரம்பரிய கைவினைஞர்கள், கிராமப்புற மற்றும் நகர்ப்புறங்களில் வேலைவாய்ப்பற்ற இளைஞர்களுக்கு உதவும் வகையில் கடனுடன் கூடிய மானியத் திட்டமான பிரதமரின் வேலைவாய்ப்பு உருவாக்கத் திட்டத்தை இந்த அமைச்சகம் செயல்படுத்துகிறது.
இதில் பெண் தொழில் முனைவோருக்கு, அதிக மானியம் வழங்கப்படுகிறது. மகிளா கயிறு யோஜனா திட்டத்தின் கீழ், கயிறு தொடர்பான தொழிலில் உள்ள பெண் கைவினைஞர்களுக்கு அமைச்சகம் பயிற்சி அளிக்கிறது. அத்துடன் இத்திட்டத்தின் நன்மைகளைப் பயன்படுத்தி சொந்தமாக குறுந்தொழில்களை தொடங்க ஊக்குவிக்கிறது.
குறு, மற்றும் சிறு தொழில்களுக்கான கடன் உத்தரவாத நிதி அறக்கட்டளை பெண் தொழில்முனைவோருக்கு கடன் உத்தரவாதத்தின் அளவை 85 சதவீதமான உயர்த்தியுள்ளது. பொது கொள்முதல் கொள்கையில் ஒரு திருத்தத்தின் மூலம், அனைத்து மத்திய அமைச்சகங்கள், துறைகள் மற்றும் மத்திய பொதுத்துறை நிறுவனங்கள் தங்கள் வருடாந்திர கொள்முதலில் குறைந்தது 3 சதவீதத்தை பெண்களுக்கு சொந்தமான குறு மற்றும் சிறு நிறுவனங்களிடமிருந்து கொள்முதல் செய்ய வேண்டும் என்று அரசு கட்டாயப்படுத்தியுள்ளது.
பெண்கள் உட்பட அனைத்து தொழில்முனைவோருக்கும், மத்திய அரசின் முன்முயற்சியான அடல் இன்னோவேஷன் இயக்கம் , அடல் டிங்கரிங் ஆய்வகங்கள், அடல் தொழில் காப்பக மையங்கள் மற்றும் அடல் சமூக கண்டுபிடிப்பு மையங்கள் மூலம் நாட்டின் இளைஞர்களிடையே கண்டுபிடிப்பு மன நிலை வளர்க்கப்படுறது. ஊரக வளர்ச்சி அமைச்சகத்தின் தீனதயாள் அந்தியோதயா யோஜனா - தேசிய வாழ்வாதார இயக்கம் மற்றும் ஸ்டார்ட் அப் கிராம தொழில்முனைவோர் திட்டம் ஆகியவை மகளிர் சுய உதவிக் குழு உறுப்பினர்களுக்கு மைக்ரோ யூனிட்டுகளை அமைப்பதில் உதவுவதை நோக்கமாகக் கொண்டுள்ளன.
இத்தகவலை குறு, சிறு மற்றும் நடுத்தரத் தொழில்கள் துறை இணையமைச்சர் திரு பானு பிரதாப் சிங் வர்மா மாநிலங்களவையில் இன்று எழுத்துப்பூர்வமாக அளித்த பதிலில் தெரிவித்தார்.